ΓΡΑΠΤΗ ΕΡΩΤΗΣΗ E-2460/01

υποβολή: Camilo Nogueira Romn (Verts/ALE) προς την Επιτροπή

(11 Σεπτεμβρίου 2001)

Θέμα: Οι απολύσεις εργαζομένων και η μεταφορά βιομηχανικών δραστηριοτήτων και θέσεων εργασίας σε επιχειρήσεις ολιγότερο ανεπτυγμένων χωρών στις οποίες προβαίνουν ευρωπαϊκές επιχειρήσεις

Η πρόσφατη ανακοίνωση της γαλλικής επιχείρησης τηλεπικοινωνιών Alcatel σχετικά με την απόφασή της να απολύσει 20 000 εργαζομένους και να κλείσει πολλά εργοστάσια στην Ευρώπη, μεταφέροντας την αντίστοιχη παραγωγή σε επιχειρήσεις ολιγότερο ανεπτυγμένων χωρών, μεταφέροντας στο εξωτερικό τις βιομηχανικές δραστηριότητές της και διατηρώντας τις δραστηριότητες που σχετίζονται με τις καινοτομίες, την τεχνολογία και το εμπόριο, δημιουργεί ένα πρόβλημα μπροστά στο οποίο τα θεσμικά όργανα της ΕΕ δεν μπορούν να μείνουν αδιάφορα. Η Alcatel, προσπαθώντας να δικαιολογήσει την απόφασή της, προβάλλει τις ζημίες πουπέστη προσφάτως. Σε άλλες περιπτώσεις, οι επιχειρήσεις δικαιολογούν τις αποφάσεις μαζικών απολύσεων προβάλλοντας την άμεση πρόθεσή τους να αυξήσουν την τιμή της μετοχής τους στο Χρηματιστήριο, πρακτική απαράδεκτη από οικονομική, κοινωνική και πολιτική άποψη, η οποία ωστόσο είναι ολοένα και συχνότερη. Ποια πολιτικά και νομικά όργανα εφαρμόζει ή σκοπεύει να εφαρμόσει η Επιτροπή ώστε να αποφεύγονται ή να επιβάλλονται κυρώσεις σε παρόμοιες πρακτικές των ευρωπαϊκών επιχειρήσεων·

Απάντηση της κ. Διαμαντοπούλου εξ ονόματος της Επιτροπής

(23 Οκτωβρίου 2001)

Οι αναδιαρθρώσεις επιχειρήσεων, όπως αυτή που αναφέρει ο κ. βουλευτής, εμπίπτουν στο πεδίο εφαρμογής του κοινοτικού δικαίου, και ιδίως των οδηγιών περί ομαδικών απολύσεων(1), μεταβιβάσεων επιχειρήσεων(2) και ευρωπαϊκών επιτροπών επιχειρήσεων(3), όπου προβλέπονται ορισμένεςποχρεώσεις ενημέρωσης και διαβουλεύσεων με τους εκπροσώπους των εργαζομένων σε περιπτώσεις όπως αυτή που περιγράφεται.

Αυτές οι οδηγίες έχουν μεταφερθεί στην εθνική νομοθεσία κάθε κράτους μέλος, το οποίο έχει την αρμοδιότητα να εξασφαλίσει κατά πρώτο λόγο την τήρηση των διατάξεών της, ενώ η Επιτροπή επιβλέπει τελικά την όλη διαδικασία.

Η πρόταση οδηγίας περί της θέσπισης ενός γενικού πλαισίου για την ενημέρωση των εργαζομένων και τη διαβούλευση με αυτούς μέσα στην Ευρωπαϊκή Κοινότητα(4), για την οποία η Επιτροπή ελπίζει ότι θα εγκριθεί το συντομότερο δυνατόν, θα συμπληρώσει περαιτέρω το πλαίσιο αυτό και θα εξασφαλίσει, μαζί με την πιθανή επόμενη αναθεώρηση της οδηγίας 94/45/ΕΚ του Συμβουλίου (ευρωπαϊκές επιτροπές επιχειρήσεων), τις κατάλληλες διατάξεις σε όλη την Ευρωπαϊκή Ένωση για τη συμμετοχή των εργαζομένων στη λειτουργία της επιχείρησης, καθώς και στη διαχείριση των συνεπειών των αναδιαρθρώσεων.

Η Επιτροπή, όπως αναφέρεται στην ανακοίνωσή της σχετικά με την ατζέντα κοινωνικής πολιτικής(5), θα διαμορφώσει μία κοινοτική απάντηση, μαζί με τους κοινωνικούς εταίρους και τους άλλους φορείς, η οποία θα αποβλέπει στο να ενισχύσει την ικανότητα για επιτυχή αντιμετώπιση των βιομηχανικών αλλαγών.

(1) Οδηγία 98/59/ΕΚ του Συμβουλίου της 20ής Ιουλίου 1998, για προσέγγιση των νομοθεσιών των κρατών μελών που αφορούν τις ομαδικές απολύσεις — ΕΕ L 225 της 12.8.1998.

(2) Οδηγία 2001/23/ΕΚ του Συμβουλίου της 12ης Μαρτίου 2001, περί προσεγγίσεως των νομοθεσιών των κρατών μελών, σχετικά με τη διατήρηση των δικαιωμάτων των εργαζομένων σε περίπτωση μεταβιβάσεων επιχειρήσεων, εγκαταστάσεων ή τμημάτων εγκαταστάσεων ή επιχειρήσεων — ΕΕ L 82 της 22.3.2001.

(3) Οδηγία 94/45/ΕΚ του Συμβουλίου της 22ας Σεπτεμβρίου 1994, για τη θέσπιση μιας ευρωπαϊκής επιτροπής επιχείρησης ή μιας διαδικασίας σε επιχειρήσεις και ομίλους επιχειρήσεων κοινοτικής κλίμακας με σκοπό να ενημερώνονται οι εργαζόμενοι και να ζητείται η γνώμη τους — ΕΕ L 254 της 30.9.1994.

(4) ΕΕ C 2 της 5.1.1999.

(5) COM(2000)379 τελικό.